**TÁJÉKOZTATÓ ISKOLAI ÉTKEZTETÉSRŐL**

A gyermekek védelméről és a gyámügyi igazgatásról szóló 1997.évi XXXI. törvény alapján az intézményi gyerekétkeztetés a települési önkormányzat feladata. Ez esetben a közétkeztetést Pilisszentiván Község Önkormányzata nyújtja. (Cím: 2084 Pilisszentiván, Szabadság út 85., Adószám: 15730222-2-13)

**Étkezés igénylése/lemondása**

 A Szülő a gyermeke étkezését a Menza Pure programban való regisztráció után tudja kezelni. Regisztrációra egy alkalommal van szükség, és addig míg a gyermek a pilisszentiváni általános iskolában tanul, addig a belépési jogosultság elkíséri. Testvérpárok esetén elég egy jelszó, a Szülő együtt tudja kezelni. A program elérhető mobiltelefonról és számítógépről egyaránt.

**A 2024/2025 tanévhez az étkezés igénybevételéhez kérjük a „Nyilatkozat étkezés igénybevételéről**” c. nyomtatványt kitölteni szíveskedjenek. **Az étkezési igénylést MINDEN TANÉV elején ÚJRA le kell adni, csak egy tanévre vonatkozik a nyilatkozat!**  A nagycsaládosokat (a nyomtatványon szerepeltetni kell valamennyi Gyermek adatát), ill. szakorvos által kiállított szakvélemény alapján (tartós beteg) a Gyermeket 50% kedvezmény illeti meg, míg a rendszeres gyermekvédelmi kedvezményben részesülőket 100% kedvezmény illeti meg. Magzati állapotot a törvény nem vesz figyelembe, a Gyermek megszületését követő hónaptól lehet a nagycsaládos kedvezményt (50%) igénybe venni.

**Kedvezmény igénybevétele esetén szükséges a „Nyilatkozat étkezési kedvezmény igénybevételéről” c. nyomtatványt IS kitölteni.** Abban az esetben, ha gyermek tartós betegség miatt vesz igénybe kedvezményt, akkor a szakorvosi igazolást mellékelni szükséges. Három vagy több gyermek esetén elegendő a nyomtatványon minden gyermek feltűntetése. Rendszeres gyermekvédelmi kedvezmény esetén a határozat másolatát szükséges mellékelni.

**A 2024/2025 tanévhez kapcsolódó étkezési igény esetén a nyomtatványokat 2024.06.12-ig** a polgármesteri hivatal ügyfélszolgálata előtt elhelyezett postaládába **juttassák el,** ill. az iskolaebed@piliszentivan.hu e-mail címre is megküldhető. A nyomtatványok letölthetők a [www.pilisszentivan.hu](http://www.pilisszentivan.hu) honlapról, az iskola honlapjáról, ill. papír alapon elvihető a polgármesteri hivatal ügyfélszolgálati irodájából. Kedvezmény igénybevétele esetén a jogosultságot igazoló dokumentumok fénymásolatát is csatolni szükséges!

**Az étkezést a Szülő tudja a Menza Pure felületén megrendelni vagy lemondani.** A beérkezett nyilatkozatok alapján az Önkormányzat a teljes tanévre megrendeli a Gyermek részére, minden tanítási napra az étkezést. **Távollét esetén hétköznap reggel 9 óráig van lehetőség a következő napi étkezést a Szülőnek lemondani, vagy ha korábban lemondta, visszarendelni. Betegség/távollét esetén az étkezést KÖTELEZŐ LEMONDANI**, akár fizetős, akár kedvezményes, akár térítésmentesen étkezik a Gyermek!

Év közbeni végleges lemondást írásban kell jelezni.

**Térítési díj megfizetése**

A tárgyhó tényleges étkezési térítési díját utólag, a következő hó első hetében kiállított számla alapján a hónap 10. napjáig – ha lehetőség van rá elsősorban - banki utalással, vagy csekkel kell kiegyenlíteni.

A program a számla elkészítéséről e-mailt küld a Szülőnek, a fizetési határidő lejárta előtt is, ill. kiegyenlítetlen számla esetén, a fizetési határidő lejártát követő 6. és 10. napon is küld egy fizetési felszólítást. A csekkes fizetőknek a számlát elküldjük a Gyermekkel (de e-mailt ők is ugyan úgy kapnak), azonban az utalásos számlákat nem küldjük haza, az megtekinthető a rendszerben, ha szükséges a Szülő kinyomtathatja.

Amennyiben a Szülő a befizetést elmulasztotta, és a felszólítás eredménytelenül telt el, akkor azt az Önkormányzat úgy tekinti, hogy a Szülő a Gyermek étkezését lemondta, és a következő hónapban a Gyermek nem jogosult az étkezésre.

**Panaszkezelés**

Az Önkormányzat a panaszokat és a panaszosokat mindenfajta megkülönböztetés nélkül, egyenlően, ugyanazon eljárás keretében a jogszabályi rendelkezéseknek megfelelően kezeli. A szóbeli panaszt, amennyiben arra lehetőség van, azonnal orvosolásra kerül, a Polgármesteri Hivatal Ügyfélszolgálatára írásban érkezett panasz 30 napon belül érdemben megválaszolásra kerül. A panasz elutasítása esetén az elutasítás indokáról az Önkormányzat tájékoztatja a Szülőt. Panasz a szolgáltatás tevékenységével vagy mulasztásával szemben felmerülő minden olyan kifogás, amelyben a panaszos egyértelműen az Önkormányzat (különösen: szolgáltatási, ügyintézési, nyilvántartási hiba) eljárását kifogásolja. Nem minősül panasznak, ha a Szülő az Önkormányzattól általános tájékoztatást, véleményt vagy állásfoglalást igényel.

**Adatkezelés**

Kérjük, hogy a nyilatkozatokon a Szülői elérhetőséget minden esetben töltsék ki az egyszerűbb kapcsolattartás végett. Az Önkormányzat tiszteletben tartja és megóvja a felhasználó személyes adatait. Az adatkezelés célja az étkezési szolgáltatás igénybevételét biztosító kapcsolattartás. A szolgáltatás során az Önkormányzat birtokába kerülő adatokat a jogszabályi előírások az információs önrendelkezési jogról és az információszabadságról szóló 2011. évi CXII. törvény előírásai szerint kezeli.

**Elérhetőségek**

Réthy Edit pénzügy 06-70-319-1014

Geiselhardt Anett gazd. ov. 06-30-701-8023

iskolaebed@pilisszentivan.hu

Kérjük a tájékoztató és a Menza Pure felületén az ÁSZF figyelmes elolvasását!

Pilisszentiván Község Önkormányzata